CELEX: 32013R1069
Language: sk
Date: 2013-10-30 00:00:00
Title: Nariadenie Komisie (EÚ) č. 1069/2013 z  30. októbra 2013 , ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o použitie fosforečnanov sodných (E 339) v prírodných obaloch na salámy  Text s významom pre EHP

31.10.2013   
            
            
               SK
            
            
               Úradný vestník Európskej únie
            
            
               L 289/61
            
         NARIADENIE KOMISIE (EÚ) č. 1069/2013
   z 30. októbra 2013,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o použitie fosforečnanov sodných (E 339) v prírodných obaloch na salámy
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), buď na podnet Komisie, alebo na základe žiadosti.
            
         
               (3)
            
            
               Dňa 26. augusta 2010 bola predložená žiadosť o používanie fosforečnanov sodných (E 339) ako regulátora kyslosti v prírodných obaloch na salámy a bola sprístupnená členským štátom.
            
         
               (4)
            
            
               Fosforečnany sodné (E 339) sú zahrnuté v zozname Únie obsahujúcom prídavné látky v potravinách a ich používanie je povolené v určitých potravinách, medzi ktoré nepatria prírodné obaly na salámy.
            
         
               (5)
            
            
               Dôležitými mechanickými charakteristikami znižujúcimi účinnosť prírodných obalov, ktoré spôsobujú problémy v odvetví výroby salám, je výskyt roztrhnutia pri plnení a znížená posuvná kapacita (zvýšená rigidita) obalov pri plnení narážacím zariadením.
            
         
               (6)
            
            
               Preukázalo sa, že fosforečnany sodné (E 339) používané ako regulátor kyslosti sú vhodné na zlepšenie posuvných vlastností prírodných obalov, čím uľahčujú plnenie salám a redukujú maximálnu silu a porušenie obalov tlakom.
            
         
               (7)
            
            
               Maximálny prípustný denný príjem (the maximum tolerable daily intake – MTDI) fosforečnanov stanovený Vedeckým výborom pre potraviny (3) je 70 mg/kg telesnej hmotnosti. Maximálne množstvo navrhnuté žiadateľom je 12 600 mg/kg obalov, čo vedie k maximálnemu preneseniu fosforečnanov z obalov do konečného výrobku (salámy) v množstve 250 mg/kg. Najvyšší príspevok fosforečnanov prostredníctvom ošetrených prírodných obalov bude predstavovať 2,1 % maximálneho prípustného denného príjmu. Preto je vhodné povoliť používanie fosforečnanov sodných ako regulátora kyslosti na zlepšenie mechanických vlastností obalov na salámy.
            
         
               (8)
            
            
               V zmysle článku 3 ods. 2 nariadenia (ES) č. 1331/2008 je Komisia povinná požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie obsahujúci prídavné látky v potravinách, ktorý je stanovený v prílohe II k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie. Keďže povolenie používania fosforečnanov sodných (E 339) na zlepšenie mechanických vlastností prírodných obalov na salámy predstavuje aktualizáciu uvedeného zoznamu, ktorá by z uvedených dôvodov nemala mať vplyv na ľudské zdravie, nie je potrebné požiadať Európsky úrad pre bezpečnosť potravín o vydanie stanoviska.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. októbra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  Správy Vedeckého výboru pre potraviny, 25. séria (strana 13), 1991, k dispozícii na stránke: http://ec.europa.eu/food/fs/sc/scf/reports/scf_reports_25.pdf
   
      PRÍLOHA
      V časti E prílohy II k nariadeniu (ES) č. 1333/2008 sa po zápise pre E 338 – E 452 vkladá do kategórie potravín 08.2.3 „Obaly, nátery a ozdoby na mäso“ tento zápis:
      
         
                      
                  
                  
                     „E 339
                  
                  
                     Fosforečnany sodné
                  
                  
                     12 600
                  
                  
                     (4) (80)
                  
                  
                     Len v prírodných obaloch na salámy
                  
               
                      
                  
                  
                      
                  
                  
                     
                                 (4):
                              
                              
                                 Najvyššie prípustné množstvo je vyjadrené ako P2O5.
                              
                           
               
                      
                  
                  
                      
                  
                  
                     
                                 (80):
                              
                              
                                 Prenesenie do konečného výrobku nesmie prekročiť 250 mg/kg.“